b'\n_START_ARTICLE_\nSansone\n_START_SECTION_\nJuoni\n_START_PARAGRAPH_\nNimest\xc3\xa4\xc3\xa4n huolimatta elokuvan sankarilla ei ole juurikaan yhteist\xc3\xa4 Raamatun henkil\xc3\xb6hahmon kanssa. Simson saapuu Sullaniin, jossa paha neuvontantaja Warkalla on vanginnut kuningatar Milan ja asettanut t\xc3\xa4m\xc3\xa4n paikalle Romildan. Simson vangitaan, mutta h\xc3\xa4n pakenee ja liittyy Warkallaa vastustaviin kapinallisiin. Warkalla kiduttaa kapinallisjohtajan sisarta Janinea saadakseen t\xc3\xa4m\xc3\xa4n paljastamaan veljens\xc3\xa4 olinpaikan. Simson pelastaa Janinen, mutta joutuu j\xc3\xa4lleen vangiksi. Simson kohtaa Warkallan gladiaattorit, voittaa n\xc3\xa4m\xc3\xa4 ja saa kansan nousemaan kapinaan. Warkalla surmaa Romildan ja pakenee ry\xc3\xb6st\xc3\xb6saaliin kanssa, mutta Simson saa h\xc3\xa4net kiinni. Mila palaa Sullanin valtaistuimelle ja Simson l\xc3\xa4htee kohti uusia seikkailuja.\n_START_SECTION_\nTuotanto\n_START_PARAGRAPH_\nSansone on kaikkine peplumkliseineen hyvin tyypillinen lajityyppins\xc3\xa4 edustaja. Se kohoaa keskitason yl\xc3\xa4puolelle Gianfranco Parolinin ohjauksen ja n\xc3\xa4ytt\xc3\xa4v\xc3\xa4n lavastuksen ansiosta. Brad Harris on voimamies, joka osaa my\xc3\xb6s n\xc3\xa4ytell\xc3\xa4, ja h\xc3\xa4nen rinnallaan n\xc3\xa4hd\xc3\xa4\xc3\xa4n toinenkin peplumfilmien sankari, Sergio Ciani alias Alan Steel. Elokuvan varsinainen t\xc3\xa4hti on kuitenkin ranskalainen Serge Gainsbourg, joka tekee erinomaisen suorituksen vastenmielisen\xc3\xa4 ja l\xc3\xa4peens\xc3\xa4 pahana Warkallana._NEWLINE_Elokuvan saksalaisessa julkaisussa Herkules im Netz der Cleopatra (\xe2\x80\x9dHerkules Kleopatran verkossa\xe2\x80\x9d) p\xc3\xa4\xc3\xa4henkil\xc3\xb6 kantaa nime\xc3\xa4 Herkules ja ranskalaisessa versiossa Samson contre Hercule (\xe2\x80\x9dSimson vastaan Herkules\xe2\x80\x9d) Herkuleeksi on nimetty Sergio Cianin esitt\xc3\xa4m\xc3\xa4 Macigno eli \xe2\x80\x9dJ\xc3\xa4rk\xc3\xa4le\xe2\x80\x9d. Seuraavana vuonna ilmestyi samojen tekij\xc3\xb6iden La furia di Ercole, joka k\xc3\xa4yt\xc3\xa4nn\xc3\xb6ss\xc3\xa4 on Sansonen uudelleenfilmatisointi.\n_START_SECTION_\nDVD-julkaisut\n_START_PARAGRAPH_\nElokuvasta on saatavilla italialaisen RHV:n hyv\xc3\xa4laatuinen DVD, joka sis\xc3\xa4lt\xc3\xa4\xc3\xa4 my\xc3\xb6s englanninkielisen \xc3\xa4\xc3\xa4niraidan. Amerikkalainen Alphan julkaisu on eritt\xc3\xa4in heikkotasoinen.'